stanford-oval/wikipedia huggingface dataset:
תוקוע
היסטוריה

בשולי העיירה, מדרום מערב לה, נמצא תל תקוע, שעל פי הסברה הוא מקום תקוע המקראית.
במקום התגלה קמע חרוט על לוח כסף. הקמע, שכתוב בשפה הארמית, מכיל 16 שורות - מתוכן 11 כתובות בכתב העברי, והאחרות מציגות סימנים מיסטיים. הקמע מתוארך למאות החמישית עד השביעית לספירה, ונמצא כיום בבית הספר הפרנציסקני למקרא בירושלים.
בתקופה הצלבנית תוקוע הייתה ידועה בתור "Casal Techue". ההיסטוריון ויליאם מצור מספר כי התושבים הנוצרים של הכפר סייעו לצלבנים במהלך המצור על ירושלים בשנת 1099, באספקת מים ומזון, ושרבים מתושבי הכפר הצטרפו לצבא הצלבני. בשנת 1108, הנוסע הרוסי אב המנזר דניאל ציין כי זה היה "כפר גדול מאוד" עם אוכלוסייה נוצרית ומוסלמית מעורבת.
על פי מפקד אוכלוסין עות'מאני משנת 1526, 82 משפחות התגוררו בכפר, 55 מתוכן היו נוצריות.
הנוסע הצרפתי ויקטור גרן ביקר במקום בשנת 1863, והוא תיאר מציאת שרידי כנסייה הרוסה כמעט לגמרי, וכן אגן טבילה מגולף בתוך גוש מונוליטי של גיר אדמדם.
ב-1883, ב"סקר ארץ ישראל המערבית" של הקרן לחקר ארץ ישראל, תוארה תוקוע "כמקום גדול וחשוב בזמנים נוצריים. שעדיין מאוכלס על ידי כמה אנשים הגרים במערות... יש גם אגן טבילה מתומן בקוטר של כ-4 מטרים". רוב תושביה הנוצרים של תוקוע עברו לבית לחם במאה ה-19.
העיירה המודרנית תוקוע הוקמה בשנת 1948, בתקופת שלטונה של ירדן. תושבי המקום הם בדואים משבט א-תעאמרה. בשנת 1961 היו בתוקוע 555 תושבים. התפתחות היישוב הואצה בשנות ה-60 ושנות ה-70 של המאה ה-20 עם הגברת תהליך התיישבות הקבע של בני השבט.
סמוך ליישוב הוקמה בשנת 1977 ההתנחלות תקוע.
על פי המסורת קבר עמוס נמצא בעיירה.
תקריות ואירועים

ב-8 באפריל 2013 רוססו כתובות נאצה על קירות שני מסגדים במקום.
ב-10 בינואר 2017, במהלך עימותים בקרבת הכפר שכללו זריקות אבנים ובקבוקי תבערה, נורה למוות קוסאי חסן אל-עמור, נער פלסטיני בן 17, מאש צה"ל. בתיעוד המקרה נראים חיילי צה"ל גוררים אותו לאחר שנפגע משישה כדורים. החיילים נראים מחזיקים ברגליו ובידיו בעת פינויו כשראשו נחבט בקרקע.
ב-5 באוגוסט 2017 נפצע חייל צה"ל בהפרת סדר שבה עשרות פלסטינים יידו אבנים.
ב-2 בינואר 2019 נזרקו במקום אבנים לעבר מספר רכבים של יהודים וגרמו נזק.
ב-2 באפריל 2019 נזרקה במקום אבן לעבר נהגת יהודייה וניפצה את השמשה הקדמית של רכבה.
ב-20 בינואר 2020 נפצעו שני יהודים, אב ובתו, מאבנים שנזרקו במקום לעבר רכבם.
הערות שוליים

↑  http://www.pcbs.gov.ps/Portals/_pcbs/populati/pop10.aspx
↑  Taqouw village באתר thisweekinpalestine.com
↑  http://www.poica.org/editor/case_studies/view.php?recordID=1125
↑  זאב וילנאי, "תקוע (א)", בתוך: אריאל: אנציקלופדיה לידיעת ארץ ישראל כרך ח' (ר–ת), הוצאת עם עובד, 1980, עמ' 8155
↑  Corpus inscriptionum Iudaeae/Palaestinae: a multi-lingual corpus of the inscriptions from Alexander to Muhammad. Vol. IV: Iudaea / Idumaea. Eran Lupu, Marfa Heimbach, Naomi Schneider, Hannah Cotton. Berlin: de Gruyter. 2018. pp. 823–825. ISBN 978-3-11-022219-7. OCLC 663773367.{{cite book}}:  תחזוקה - ציטוט: others (link)
↑  Ellenblum, Ronnie (2003). Frankish Rural Settlement in the Latin Kingdom of Jerusalem. Cambridge University Press. ISBN 0521521874.
↑  Hütteroth, Wolf-Dieter; Abdulfattah, Kamal (1977). Historical Geography of Palestine, Transjordan and Southern Syria in the Late 16th Century. Erlanger Geographische Arbeiten, Sonderband 5. Erlangen, Germany: Vorstand der Fränkischen Geographischen Gesellschaft. ISBN 3-920405-41-2.
↑  הליגה נגד השמצה מגנה התקפות "תג-מחיר" על מסגדים בגדה המערבית
↑  באתר המשרד לתיאום עניינים הומניטריים של האו"ם
↑  ג'קי חורי וגילי כהן, חיילים תועדו גוררים נער פלסטיני שנורה בעימותים; צה"ל: פונה במהירות בשל יידוי אבנים, באתר הארץ, 17 בינואר 2017
↑   גדעון לוי, בהפגנה בכפר תקוע, כל האש כוונה אל נער אחד, באתר הארץ, 3 בפברואר 2017
↑  חייל צה"ל נפצע קל מיידוי אבנים במהלך הלוויית מחבל פלסטיני ליד בית לחם, באתר ynet, 5 באוגוסט 2017
↑  אלי בן דוד, "הטרור העממי" נמשך: זריקת אבנים וניסיון שוד בכבישי יו"ש • צפו, באתר JDN, 2 בינואר 2019
↑  מערכת עכשיו 14, מחבלים ידו אבנים לעבר נהגת ליד תקוע: "רציתי לעצור ולבכות", באתר עכשיו 14
↑  אתר חמ"ל
| Flag of Senegalיישובי נפת  בית לחם |
| --- | --- | --- |
| ערים |  בית לחם • בית ג'אלא • בית סאחור |  |
| מועצות מקומיות | בתיר • בית פג'אר • חוסאן • אל-ח'דר • נחאלין • תוקוע • עובידייה • זעתרה |  |
| כפרים | א-שוואוורה • אום סלמונה • אל-ולג'ה • אל-פורדיס • ארטאס • בית תעמר • ג'נאתא • ג'ובת א-דיב • ג'ודום • ג'ורת א-שמעה • דאר סלאח • הנדאזה • ואדי אל-עראיס • ואדי א-ניס • ואדי פוכין • חרבת בית זכריה • ח'רבת אל-דיר • מעסרה • מראח רבאח • ערב א-ראשידיה • אל-עסאכרה • אל-מניה • ג'בעה |  |
| מחנות פליטים | עאידה • דהיישה • אל-עזה (בית ג'יברין) |  |
נפות הרשות הפלסטינית
| --- | --- |
בקרת זהויות :  NLI: 987007584241305171
גרוט (היקום הקולנועי של מארוול)

| --- | --- |

גרוט (בדיבובו של וין דיזל), כפי שהופיע על כרזה אלטרנטיבית לסרט היקום הקולנועי של מארוול "שומרי הגלקסיה".
 הופעה ראשונה:  שומרי הגלקסיה 
 יוצרים:  ג'יימס גאן, ניקול פרלמן, סטן לי 
 גילום הדמות:  וין דיזל, טרי נוטרי 
 מידע
 כינויים:  עץ ענף
 גזע:  פלורה קולוסוס
 מין:  זכר
 מקצוע:  צייד ראשים (גרוט I) שכיר חרב (גרוט II)
 שיוך:  שומרי הגלקסיה
 כוחות:  כוח פיזי על-אנושי, חוסן על-אנושי, רגנרציה, גידול ענפים מהיר
 דמויות קשורות
 חברים:  רוקט פיטר קוויל דראקס גאמורה מנטיס נביולה (שומרי הגלקסיה בספיישל חג המולד, שומרי הגלקסיה חלק 3) קראגלין קוסמו יונדו אודונטה תור
 אויבים:  רונאן המאשים קוראת' הרודף תאנוס אגו הוד התפתחותו איישה
 
גרוט (באנגלית: Groot) הוא שמן של שתי דמויות בדיוניות בזיכיון היקום הקולנועי של מארוול (MCU), המבוססות על דמות בעלת אותו שם במארוול קומיקס. הדמויות דובבו על ידי וין דיזל וגולמו בלכידת תנועה על ידי כריסטיאן גודלבסקי, שון גאן, ג'יימס גאן, טרי נוטארי ואוסטין פרימן.
הדמויות מתוארות כדמוי אדם-דמוי עץ, כאשר גרוט I הוא שותפו של רוקט, ואילו גרוט II הוא בנו המאומץ. גרוט I הופך לחבר בשומרי הגלקסיה ומקריב את עצמו במטרה להציל את חבריו במהלך הקרב נגד רונאן המאשים. רוקט ושאר השומרים מגדלים את בנו, גרוט II. הוא השתתף בעימות נגד אגו וכנגד תאנוס, לאחר מכן נפל קורבן להתפוררות. גרוט II מוחזר לחיים על ידי הנוקמים ומשתתף בקרב האחרון כנגד תאנוס לפני שהוא עוזב בחזרה לחלל יחד עם שאר השומרים. לאחר שהשומרים הביסו את הוד התפתחותו, גרוט II ממשיך לשרת בקבוצה, עכשיו תחת פיקודו של רוקט.
נכון לשנת 2023 הופיע גרוט I רק ב"שומרי הגלקסיה" ואילו גרוט II הופיע ב"שומרי הגלקסיה: חלק 2", "הנוקמים: מלחמת האינסוף", "הנוקמים: סוף המשחק", "תור: אהבה ורעם", "שומרי הגלקסיה: חלק 3", "שומרי הגלקסיה בספיישל חג המולד" ו"אני גרוט".
ביוגרפיה בדיונית > גרוט I

גרוט, דמוי אדם-דמוי עץ רגיש, חובר לרוקט ראקון. בשנת 2014, בכוכב הלכת זאנדאר, הם מבחינים בפיטר קוויל נלחם בגאמורה על החזקת אבן הכוח. גרוט ורוקט מתערבים בקרב, כשהם מנסים ללכוד את קוויל תמורת הפרס המוצע על ראשו. הארבעה נעצרים על ידי חיל נובה ונשלחים לקילן, כלא חלל. רוקט מתכנן תוכנית הימלטות סבוכה, הכוללת לקיחת סוללה ממכשיר שנמצא גבוה על הקיר כשלב אחרון בשל החיבור שלה לאזעקה. אבל גרוט, שהתכוון לעזור בתמימות, מתארך לגובה רב ולוקח את סוללת המכשיר, מפעיל את האזעקה, ומאלץ את השאר להאיץ את שלבי התוכנית. הם בורחים יחד עם האסיר דראקס, והחמישה הופכים לשומרי הגלקסיה. הם נוסעים לראשומקום על מנת למכור את אבן הכוח, שם רוקט ודראקס מנהלים ויכוח סוער וכתוצאה מכך נוצר קרב בין דראקס וגרוט. לאחר שדראקס השיכור קורא לרונאן, האויב החזק שלו, להתעמת איתו, רונאן מגיע, מכה את דראקס בקלות, רוכש את אבן הכוח, ומשליך את דראקס לתוך מכל של נוזל עמוד השדרה מפעולות הכרייה בראשומקום. גרוט מציל את דראקס מטביעה, ובעוד רוקט רוצה לברוח, גרוט וההתנצלות של דראקס משכנעים אותו לעזור להציל את זאנדאר מהתקפה של רונאן.
כשגרוט והשומרים נלחמים ברונאן המאשים על סיפון "האסטר השחור", רוקט מרסק ספינת בוזזים דרך חדר הבקרה של האסטר השחור, וגורם לו להתרסק על זאנדאר. לפני הפגיעה, גרוט מקריב את עצמו כדי להגן על רוקט והאחרים על ידי הארכת גופו ליצירת פקעת, וסופג את הפגיעה. בזאנדאר, יתר השומרים מחזירים לעצמם את השליטה באבן הכוח ומשמידים את רונאן. רוקט שותל ענף שנלקח מגופו המפוזר של גרוט. הענף גדל לתינוק מהזן של גרוט, שרוקט מכנה אותו גרוט לזכר אביו הביולוגי.
ביוגרפיה בדיונית > גרוט II > לידה והתמודדות עם אגו

לאחר מות אביו, גרוט II (המכונה בפשטות גרוט), גדל משתיל ענף בעציץ, ורוקט מגדל אותו כבנו על ספינתו של פיטר קוויל כחבר בשומרי הגלקסיה. גרוט מפתח אהבה למוזיקה ולריקוד. כעבור זמן מה, גרוט מתקשה לעשות את צעדיו הראשונים כשהעציץ שלו נסדק.
חודשיים לאחר מכן, שומרי הגלקסיה נשכרים על ידי הריבוניים להגן על סוללות יקרות ערך מפני מפלצת בין-ממדית. גרוט מתלווה אליהם, אבל במקום להילחם במפלצת, הוא בוחר להילחם בזוחלים דמויי חולדה. כאשר אגו אביו של קוויל מתגלה בפני השומרים, הם מתפצלים וקוויל, גאמורה ודראקס הולכים עם אגו לכוכב שלו בעוד רוקט וגרוט נשארים מאחור כדי להשגיח על נביולה ולתקן את הספינה. הבוזזים מגיעים בחיפוש אחר קוויל, ולאחר קרב, לוכדים את רוקט וגרוט ומשחררים את נביולה. הבוזזים מורדים במנהיג שלהם, יונדו, ומתעללים בגרוט. לאחר שהבוזזים נרדמים, יונדו ורוקט מתכננים את הבריחה שלהם, וגרוט מנסה למצוא את סנפיר הראש של יונדו. לבסוף, גרוט הורג את הבוזז שעינה אותו והחבורה הורסת את רוב הספינה של הבוזזים מלבד חלק אחד, שבו הם נוסעים לכוכב של אגו. הם לומדים שאגו הוא כוכב לכת מרושע שמטרתו להשתלט על היקום. קוויל מעסיק את אגו בלחימה בעזרת הכוחות השמימיים החדשים שלו עד שרוקט מצליח להרכיב פצצה, אותה גרוט מניח במוחו של אגו.
ביוגרפיה בדיונית > גרוט II > תקלות בחלל

גרוט נתקל במין החייזרי גראנדי, שמאמינים שהוא הגיבור שלהם לאחר שגרוט נפח עלה. כאשר גרוט חוזר עם עלים נוספים שאסף, הוא דורך בטעות על הגראנדים. בנוסף, הוא פוגש באיוואה, חייזר משנה צורה שמתחזה לו בתחרות ריקוד, אבל גרוט הורג אותו באמצעות פתיחת מנעול האוויר. כעבור זמן מה, גרוט עושה אמבטיה ומשתמש בעלים שלו כדי ליצור "תחפושות" מרובות, ופושט את נוצותיו של יצור סנאי-ציפור שלעג לו. בייבי גרוט אוסף ציוד כדי לצייר ציור של שומרי הגלקסיה; אותו הוא מראה לרוקט, אותו הוא מציל מפיצוץ.
ביוגרפיה בדיונית > גרוט II > מלחמת האינסוף והשיבה לחיים

בשנת 2018, גרוט (נער מבוגר ומכור למשחקי וידאו) ושאר השומרים מגיבים לקריאת מצוקה ובסופו של דבר מצילים את תור שצף בחלל בהריסות של ה"סטייטסמן". תור מספר להם על התוכנית של תאנוס להשיג את אבני האינסוף, והשומרים מתפצלים, כשרוקט וגרוט מתלווים לתור לנידאווליר כדי ליצור נשק חדש. הם מוצאים את נידאווליר נטושה ופוגשים את המלך הגמדים איטרי. הארבעה עובדים ביחד כדי ליצור את סטורמברייקר, גרזן רב עוצמה שמעניק לתור שליטה על הביפרוסט. תור קרוב למות מהמאמץ של יצירת הנשק, וגרוט משתמש בזרוע שלו כידית כדי לסיים את תהליך ייצור הגרזן ולרפא את תור. תור מעביר את עצמו, רוקט וגרוט דרך הביפרוסט לואקאנדה בכדור הארץ כדי לעזור לנוקמים ולצבא ואקאנדה בקרב נגד הפולשים. תאנוס מפעיל את כפפת האינסוף, נוקש באצבעותיו ושולח עצמו משם. רוקט צופה חסר אונים בגרוט מתפורר לאבק לצד מחצית מכל היצורים החיים ביקום. גרוט אמר "אני גרוט" אחרון, שהבמאי ג'יימס גאן חשף שמשמעותו "...אבא?" כשהביט אל רוקט לעזרה.
בשנת 2023, לאחר שהנוקמים הנותרים נסעו חזרה בזמן כדי להשיג גרסאות קודמות של האבנים על מנת להחיות את אלה שהיו קורבנות של ההתפוררות, גרוט שב לחיים ומתאחד עם רוקט במאבק בכוחות של גרסה חלופית של תאנוס משנת 2014. מאוחר יותר, גרוט ויתר שומרי הגלקסיה ששבו לחיים משתתפים בהלווייתו של טוני סטארק, שהקריב את חייו כדי לעצור את תאנוס. גרוט ושאר השומרים, מלווים בתור, חוזרים לחלל.
ביוגרפיה בדיונית > גרוט II > הרפתקאות נוספות בחלל

השומרים שבים להרפתקאותיהם בחלל. בשנת 2024, באינדיגאר, לצוות נודע על קריאות מצוקה כאשר אלים נהרגו, והם נפרדו מתור כדי לענות לקריאות מצוקה שונות ברחבי הגלקסיה.
ביוגרפיה בדיונית > גרוט II > חיים בראשומקום והצלת רוקט

בשנת 2025, השומרים רוכשים את ראשומקום ואליהם מצטרפת קוסמו כלבת החלל. גרוט, עכשיו חסון, עוזר לבנות מחדש את ראשומקום לאחר ההתקפה שהמקום עבר. מאוחר יותר באותה שנה, הוא לוקח חלק בחגיגות חג המולד של מנטיס עבור קוויל. רוקט וקוסמו מלבישים אותו כדי לשקף עץ חג המולד אבל הוא מוריד את זרועותיו ומתסכל אותם.
בשנת 2026, לאחר שראשומקום נבנתה מחדש, גרוט נלחם באדם וורלוק לאחר שהלה תקף אותם במטרה להשיג את רוקט. לאחר שרוקט נפצע, גרוט מצטרף לשומרים בספינה החדשה שלהם על מנת למצוא משאבים להצלת רוקט. הספינה שלהם נעצרת על ידי בוזזים וגאמורה חלופית מצטרפת אליהם ולוקחת אותם לאורגוקורפ. הוא נשאר עם רוקט על הספינה לפני שהוטל עליו לאסוף את הצוות. לאחר מכן הם נוסעים לדמוי ארץ ולצד קוויל, מתעמת עם הוד התפתחותו, לפני שהם משתתפים במאבק עם אנשיו. הוא וקוויל בורחים ונאספים על ידי גאמורה, שם הוא עד לגסיסתו של רוקט, לפני שהוא מונשם על ידי קוויל. לאחר מכן הם מתאחדים עם נביולה, מנטיס ודראקס ועוזרים לשחרר את השבויים של הוד התפתחותו. הצוות חוזר לספינה ועוזר לרוקט להביס את הוד התפתחותו לפני שהם נמלטים לראשומקום. קוויל מכנס פגישה ומעניק לרוקט את תואר הקפטן, בזמן שרוב הצוות עוזב. לפני שקוויל ומנטיס עוזבים, גרוט אומר "אני אוהב אתכם".
גרוט נשאר בצוות עם רוקט, קוסמו וקראגלין, בעוד וורלוק ופילא-וול מצטרפים לצוות. גרוט גדל עוד יותר, נעשה מאסיבי, ומלווה את הצוות לקירלור.
יצירה

השם "גרוט" נגזר מהמילה groot (בהולנדית), שפירושה גדול או אדיר ממדים, ומתייחסת לקומתו וליכולתו לשנות את גודלו.
נשיא אולפני מארוול, קווין פייגי, הזכיר לראשונה את "שומרי הגלקסיה" כסרט פוטנציאלי בקומיק-קון הבינלאומי, סן דייגו בשנת 2010, והצהיר: "יש גם כמה כותרים לא ברורים, כמו שומרי הגלקסיה. אני חושב שהם שופצו לאחרונה בצורה מהנה מהספר [קומיקס]." פייגי הודיע שהסרט נמצא בפיתוח פעיל בקומיק-קון הבינלאומי בשנת 2012 במהלך הפאנל של אולפני מארוול, עם תאריך יציאה מתוכנן של 1 באוגוסט 2014. הוא אמר שהצוות של הסרט יורכב מהדמויות סטאר לורד, דראקס המשמיד, גאמורה, גרוט ורוקט.
וין דיזל דיבב את גרוט, וכריסטיאן גודלבסקי, שון גאן, ג'יימס גאן, טרי נוטארי ואוסטין פרימן גילמו אותו בלכידת תנועה.
ביקורות

ג'ייקוב סטולוורת'י מהאינדיפנדנט שיבח את הדמות, בטענה שגרוט היה "אחד הדברים הטובים ביותר בסרט הראשון של שומרי הגלקסיה, והחברות שלו עם רוקט ראקון [הייתה] גולת הכותרת". עם זאת, סטולוורת'י מתח ביקורת על תיאור הדמות כתינוק מאוחר יותר הדמות אותה תיאר כ"יותר מעצבנת". פיטר בראדשו מהגרדיאן, בינתיים, שיבח את הדמות, והשווה את גרוט ל"יצור טולקיאני ענק".
בשנת 2015, מגזין אמפייר דרג את גרוט כדמות הקולנוע ה-89 הגדולה בכל הזמנים.
פרסים ומועמדויות

| שנה | סרט | פרס | קטגוריה | תוצאה | הערות שוליים |
| --- | --- | --- | --- | --- | --- |
| 2015 | שומרי הגלקסיה | פרסי הסרטים והטלוויזיה של MTV | הצמד הטוב ביותר (עם בראדלי קופר) | מועמדות |  |
ביאורים

↑  כפי שמתואר בפרק "צעדיו הראשונים של גרוט" בסדרה אני גרוט.
הערות שוליים

1 2  Every Actor Who Plays Groot In The MCU (& Which Version), ScreenRant, ‏2023-04-30 (באנגלית)
1 2  Guardians of the Galaxy Vol. 3, 2023-05-05, נבדק ב-2023-06-05
1 2  Bradley Russell published, Guardians of the Galaxy 2’s Baby Groot isn’t the original Groot but a new Groot. Confused? So are Groot, gamesradar, ‏2017-03-28 (באנגלית)
1 2  Groot | Marvel Studios' Legends, נבדק ב-2023-06-05
↑  Kraglin | Marvel Studios' Legends, נבדק ב-2023-06-05
↑  Zack Sharf, ‘Avengers’ Fans Are Even More Upset After James Gunn Reveals Groot’s Heartbreaking Final ‘Infinity War’ Line, IndieWire, ‏2018-05-07 (באנגלית אמריקאית)
↑  A Complete List of Who Lives and Dies in 'Avengers: Infinity War', Time, ‏2018-04-27 (באנגלית)
↑  Every Marvel Character At The Funeral In Avengers: Endgame, ScreenRant, ‏2019-05-01 (באנגלית)
↑  The ’Guardians’ Holiday Special Introduced ’Swole Groot’ To The MCU, UPROXX, ‏2022-11-28 (באנגלית אמריקאית)
↑  Nora Dominick, This Groot Moment In "Guardians Of The Galaxy Vol. 3" Is Perfect, But You Might Not Know The Meaning Behind It, BuzzFeed, ‏2023-05-08 (באנגלית)
↑  groot, Cambridge Dictionary (באנגלית)
↑  Sarah Deen, 13 intriguing facts you might not know about Guardians of the Galaxy
↑  Splash Page – Marvel Considering ‘Iron Fist’ & ‘S.H.I.E.L.D.’ Movies, ‘Black Panther’ & ‘Guardians Of The Galaxy,’ Too!, web.archive.org, ‏2012-06-09
↑  Borys Kit, Comic-Con 2012: Marvel Names ‘Avengers’ Follow-Ups; Robert Downey Jr. Makes Surprise Appearance, The Hollywood Reporter, ‏2012-07-14 (באנגלית אמריקאית)
↑  Every Avengers character ranked from worst to best, The Independent, ‏2020-05-02 (באנגלית)
↑  Bradshaw, Peter (2014-07-31). "Guardians of the Galaxy review – smart and funny retro thrills". The Guardian (באנגלית בריטית). ISSN 0261-3077. נבדק ב-2023-06-06.
↑  The 100 Greatest Movie Characters, Empire, ‏2020 (באנגלית)
↑  Here Are Your 2015 MTV Movie Awards Nominees, MTV (באנגלית)
↑  Alex Stedman, Shailene Woodley, ‘Fault in Our Stars’ Dominate at MTV Movie Awards, Variety, ‏2015-04-13 (באנגלית אמריקאית)
גרוט ובייבי גרוט, כפי שהם מופיעים בסרטי היקום הקולנועי של מארוול "שומרי הגלקסיה" ו"שומרי הגלקסיה: חלק 2".
The Comic Strip

כרזת הרצועה
The Comic Strip (בתרגום לעברית: רצועת הקומיקס) היא רצועת שידור אמריקאית ששודרה בשנת 1987, אשר כללה בתוכה ארבע סדרת טלוויזיה שונות, שאף על פי שם הרצועה אינן קשורות לקומיקס. סדרות הרצועה הופקו על ידי Rankin/Bass Productions, כאשר אילו הסדרות האחרונות שהחברה הפיקה, והונפשו על ידי Pacific Animation Corporation.
הרצועה שודרה במקור בסינדיקציה בארצות הברית בהפצת לורימר החל מ-7 בספטמבר 1987 עד 4 בדצמבר באותה שנה. כמו כן, סדרות הרצועה שודרו במספר מדינות ברחבי העולם, ביניהן אוסטרליה, הפיליפינים, מלזיה, טרינידד וטובגו, הונג קונג, ג'מייקה ואיטליה. בישראל כל הסדרות שודרו בערוץ הילדים בשנת 1994 בדיבוב עברי, מלבד הסדרה "צפרדעי הרחוב" ששודרה עם תרגום בלבד.
חלק מתכני הרצועה הופצו ב-VHS במהלך תקופת שידורה המקורי.
סדרות הרצועה

מחנה מפלצות קטנות (The Mini-Monsters) – הסדרה עוקבת אחר שני אחים תאומים שנשלחים למחנה קיץ, בו להפתעתם כל החניכים הם מפלצות אשר הם הצאצאים של המפלצות המפורסמות.
צפרדעי הרחוב (Street Frogs) – הסדרה עוקבת אחר חמש צפרדעים מואנשות בגיל העשרה, אשר לומדות את חכמת הרחוב.
קראטה יאו (Karate Kat) – הסדרה עוקבת אחר חתול שעובד כחוקר פרטי ומשתמש בקראטה כדי להילחם בפשע בעיירה שלו.
כוח כריש (TigerSharks) – הסדרה עוקבת אחר חבורת גיבורי על שיכולים לשנות צורה לחיות ימיות.
ראו גם

זמן דיסני
הערות שוליים

↑  אנתוני מאת'רס, SATURDAY MORNING CARTOONS: TIGERSHARKS & THE COMIC STRIP, באתר The Two-Headed Nerd‏, 22 במרץ 2014
The Cage

| פרק מ"מסע בין כוכבים: הסדרה המקורית" |
| --- | --- |

צילום מתוך הפרק. עומדים: כריסטופר פייק (ג'פרי האנטר, מימין), ספוק (לנרד נימוי, משמאל). יושבים: מספר אחת (מייג'ל בארט, מימין), חוזה טיילר (פיטר דוריה, משמאל)
 מספר פרק:  1
 מספר עונה:  1
 קוד הפקה:  099 (גרסה מקורית) 001 (גרסה משוחזרת)
 תאריך שידור מקורי:  4 באוקטובר 1988 (גרסה מקורית) 2 במאי 2009 (גרסה משוחזרת)
 אורך:  63 דקות
 שפה:  אנגלית
 תסריט:  ג'ין רודנברי
 הפקה:  דסילו הפקות
 בימוי:  רוברט באטלר
 דף הפרק ב-IMDb
The Cage (בעברית: הכלוב) הוא פרק הפיילוט הראשון שצולם לסדרת הטלוויזיה האמריקאית הבדיונית "מסע בין כוכבים". הפקת הפרק הושלמה ב-22 בינואר 1965, אך זכויות היוצרים נרשמו לשנת 1964. את התסריט לפרק כתב ג'ין רודנברי, והוא בוים על ידי הבמאי רוברט באטלר(אנ'). רשת NBC, שהזמינה את הפיילוט, דחתה אותו בפברואר 1965, אך בהמשך הדרך (ובהתערבותה של לוסיל בול) הזמינה פיילוט נוסף, שהפך לפרק "Where No Man Has Gone Before".
חלקים משמעותיים מהצילומים המקוריים מהפרק שימשו בהמשך הדרך בפרק הכפול "The Menagerie" ששודר ב-1966. הפרק עצמו יצא לראשונה בוידאו ב-1986, וכלל הקדמה מיוחדת מאת ג'ין רודנברי. הוא שודר לראשונה בטלוויזיה במלואו רק ב-1988. גרסה נוספת, בשחור-לבן וגרסה מקוצרת של הפרק יצאו גם הן במספר פורמטים כמו לייזרדיסק, וידאו ו-DVD.
עלילת הפרק נסובה סביב צוות הספינה שיוצא לחקור כוכב לכת מרוחק שעליו התרסקה ספינת חלל 18 שנים קודם לכן. הצוות נפגש עם גזע של חייזרים טלפתיים שמבקשים להוסיף לגן החיות שלהם זכר אנושי. בפיילוט מוצג לראשונה ספוק בגילומו של לנרד נימוי, שהיה השחקן היחיד שהמשיך בתפקידו המקורי מהפיילוט הראשון לסדרה במתכונת ששודרה בסופו של דבר.
במאי 2020, 55 שנה אחרי שהפיילוט נדחה, הזמינה רשת CBS את סדרת הטלוויזיה "מסע בין כוכבים: עולמות חדשים ומשונים" שמבוססת עליו.
סקירה

הפרק כולל רבים מהמאפיינים שהופיעו בסופו של דבר בסדרה המקורית, אך במספר הבדלים. קפטן ה"אנטרפרייז" הוא לא ג'יימס טיבריוס קירק, אלא כריסטופר פייק. ספוק אינו הקצין הראשון, אלא מספר אחת, אותה גילמה מייג'ל בארט. דמותו של ספוק שונה מהאופן שבו היא מוצגת בהמשך הסדרה; הוא מציג התלהבות נערית שמנוגדת לדמותו השקולה וההגיונית המוכרת מהסדרה עצמה. ספוק אומר את המשפט הראשון בפרק (ולמעשה בזיכיון כולו), "בדוק את המעגלים" ("Check the circuit!") ולאחר מכן "אז הבעיה אינה במסך" ("Can't be the screen then.") מערך הנשק המשמש בפרק גם הוא שונה מהסדרה, ומצוינים בו לייזרים ולא פייזרים, וגם אביזרי הבמה, כמו מכשירי הקשר והאקדחים שונים מאלה שמופיעים בסדרה המקורית.
רשת NBC דחתה את הפרק על בסיס היותו "שכלתני מדי", דרש מהצופים חשיבה רבה מדי, היה "איטי מדי", וטענו שהוא "לא כלל די קטעי פעולה". לאחר התערבותה של לוסיל בול, הזמינה הרשת פיילוט נוסף, "Where No Man Has Gone Before", שבעקבותיו הוזמנה הסדרה בסתיו 1966.
שימוש מחדש בצילומים בסדרה המקורית

לאחר שהפיילוט לא נבחר על ידי הרשת, שקל רודנברי להפוך את הפיילוט לסרט קולנוע, בעזרת שימוש בחומרים שצולמו ונחתכו בעריכה, או באמצעות צילום סצינות חדשות. החומר שצולם היה איטי למדי, ולכן המחשבה להשתמש בחומרים שכבר צולמו ירדה מהפרק. גם הרעיון השני נדחה, לאחר שהאנטר, שבחודשים שחלפו הפך לשם גדול בהוליווד, לא היה מעוניין לחזור ולגלם את הדמות, ובכל מקרה היה יקר מכדי שההפקה תוכל להרשות לעצמה לשכור את שירותיו.
במהלך הפקת העונה הראשונה התעורר צורך להעביר לרשת פרקים חדשים במהרה כדי שלא לאחר את מועדי השידור, והוחלט לכתוב סיפור מסגרת בהשתתפות צוות השחקנים של הסדרה, שיעשה שימוש ברוב החומרים שצולמו עבור הפיילוט המקורי. התוצאה הייתה פרק כפול בשם "The Menagerie".
תהליך העריכה גרם לכך שהתשלילים המקוריים של הפרק הושחתו עד כדי כך שבמשך שנים רבות הפרק נחשב לסרט אבוד. העותק בשחור לבן שהיה שמור אצל רודנברי היה העותק היחיד הידוע שהיה בנמצא, והוקרן לעיתים קרובות בכנסי מעריצים. גרסאות שיצאו לאור בווידאו עשו שימוש לסירוגין בקטעים מהעותק של רודנברי עם צילומים שנעשה בהם שימוש ב-"The Menagerie". ב-1987 מצא ארכיבר סרטים סרטי צילום של 35 מ"מ ללא סאונד, ועליו הקטעים שבהם לא נעשה שימוש בפרק "The Menagerie". כשהבין מה מצא דאג שהחומרים יישלחו לחברה של רודנברי.
הפרק יצא לראשונה בפורמט וידאו ב-1986, וכלל הקדמה מאת רודנברי. הוא שודר, לראשונה במלואו ובצבע מלא, בסוף נובמבר 1988 כחלק מהסרט The Star Trek Saga: From One Generation to the Next, סרט ספיישל בן שעתיים בהנחיית פטריק סטיוארט, לקראת צאת "מסע בין כוכבים: הדור הבא". בסרט נכללו ראיונות עם רודנברי עצמו, מוריס הארלי, ריק ברמן, מל האריס, ועם שחקני הסדרה המקורית והדור הבא, ומארבעת סרטי הקולנוע הראשונים, וכלל גם הצצה לסרט "מסע בין כוכבים 5: הגבול האחרון". ב-1996 שודר הסרט פעם נוספת ברשת UPN, עם הצצה לסרט "מסע בין כוכבים: המפגש"
בהתבסס על הפרק "The Menagerie", אירועי הפרק מתרחשים 13 שנה לפני האירועים בעונתה הראשונה של הסדרה המקורית, המתרחשים ב-2254, אך לא מצוין מה התאריך הכוכבי (סטארדייט).
עלילה

לאחר קרב שבו איבדה ה"אנטרפרייז" אנשי צוות, נתקלת הספינה בפיקודו של קפטן פייק בקריאה לעזרה מספינה שהתרסקה על טאלוס IV שנים רבות לפני כן. מתברר שמלבד ניצולה אחת, יתר השורדים אינם אלא חייזרים מתחזים בעלי יכולות קוגניטיביות מתקדמות ויכולת יצירת אשליות, שמנסים לקחת את קפטן פייק בשבי במטרה להציג אותו בגן החיות שלהם, ולהרבות אותו עם וינה, הניצולה היחידה.
שחקנים ראשיים

ג'פרי האנטר בתפקיד קפטן כריסטופר פייק
לנרד נימוי בתפקיד ספוק
מייג'ל בארט בתפקיד מספר אחת
ג'ון הויט בתפקיד ד"ר פיליפ בויס
סוזן אוליבר בתפקיד וינה
ליהוק

ג'פרי האנטר קיבל אופציה של חצי שנה לתפקיד קפטן כריסטופר פייק, אם כי היה מחויב לגלם את התפקיד אם הרשת תבחר בפיילוט שצולם, הוא לא היה מחויב לצלם פיילוט נוסף לבקשת NBC. האנטר החליט להתמקד בקריירת הקולנוע שלו, ולכן דחה את התפקיד.
ב-5 באפריל 1965 כתב לו רודנברי:
נאמר לי שהחלטת לא להמשיך עם "מסע בין כוכבים". זו, כמובן, החלטה שלך, ועלי לכבד אותה. תהיה בטוח שאני לא נוטר לך טינה או חש כלפיך רגשות שליליים, ובכוונתי להמשיך ולבטא, הן פומבית והן באופן פרטי, את הכבוד הרב שלמדתי לרכוש לך במהלך הפקת הפיילוט שלנו.
ב-1 ביוני 1965, שבועיים לאחר שהאופציה שלו פגה, שלח האנטר מכתב רשמי שבו הוא מבקש להיפרד מהפרויקט. האנטר נפטר ב-27 במאי 1969, שבוע לפני סוף הסדרה המקורית. רודנברי טען בהמשך שבחר שלא להמשיך ולהעסיק את האנטר, כי לא היה מרוצה מההתערבויות של אשתו של האנטר, דאסטי בארטלט, ששימשה גם כמנהלת שלו. המפיק בפועל, הרברט פ' סולו, שהיה נוכח כשבארטלט הודיעה שהיא מסרבת לתפקיד בשם בעלה, כתב מאוחר יותר בספר האוטוביוגרפי שלו, "Inside Star Trek", שהמצב היה הפוך.